קטי ספיצ'קוב

קטי ספיצ'קוב (נולדה ב-6 באוגוסט 1999) היא גולשת רוח ישראלית על גלשן מדגם IQFOiL, שלוש פעמים סגנית אלופת העולם (2019, 2021, 2023) וסגנית אלופת אירופה (2020). ספיצ'קוב נולדה באילת, להורים שעלו מהעיר אושגארד באוקראינה. החלה את דרכה הספורטיבית כילדה בענף הטריאתלון. בגיל 10 היא החלה לגלוש במסגרת מועדון הגלישה המקומי ומגיל צעיר היא מתחרה בתחרויות בעולם. את שירותה הצבאי העבירה בחיל הים בבסיס עתלית במעמד של ספורטאי מצטיין. באוקטובר 2013 זכתה במדליית כסף באליפות העולם עד גיל 15 בדגם ביק 6.8 (דגם שאינו אולימפי) שנערכה בפולין. ביולי 2014 זכתה במדליית כסף באליפות העולם עד גיל 17 בדגם ביק 7.8 (שאינו דגם אולימפי) שנערכה בברסט. באוקטובר 2015 זכתה באליפות העולם עד גיל 17 בדגם ביק 7.8 שנערכה בסרדיניה. באפריל 2016 זכתה באליפות העולם עד גיל 19 בדגם ניל פרייד RS:X לאחר שגברה על יריבתה הישראלית נוי דריהן באליפות שנערכה בלימסול. בדצמבר זכתה במדליית הכסף באליפות העולם לנוער של התאחדות השייט הבינלאומית ISAF. באותה שנה זכתה גם באליפות ישראל לנוער באותו דגם. במאי 2017 השתתפה באליפות אירופה שנערכה במרסיי והגיעה למקום הרביעי. אליפות זו שימשה גם אליפות עד גיל 21 ובה ספיצ'קוב דורגה שנייה וזכתה במדליית כסף. בספטמבר 2018 השתתפה ספיצ'קוב בתחרות הקדם אולימפית שנערכה באתר בו תתקיים התחרות באולימפיאדת טוקיו והגיעה למקום החמישי. בפברואר 2019 זכתה ספיצ'קוב במדליה הראשונה שלה בתחרות לבוגרות כאשר זכתה במדליית כסף בתחרות מסבב הגביע העולמי שנערכה במיאמי. באפריל השתתפה באליפות אירופה הפתוחה שנערכה בפלמה דה מיורקה והגיעה למקום השביעי הכללי והחמישי באירופה. אליפות זו שימשה גם אליפות עד גיל 21 ובה ספיצ'קוב דורגה שנייה וזכתה במדליית כסף. באוגוסט אותה שנה התחרתה ספיצ'קוב פעם נוספת בתחרות הקדם אולימפית שנערכה באתר בו תתקיים התחרות באולימפיאדת טוקיו וזכתה במדליית ארד. באליפות העולם 2019 שנערכה באגם גארדה שבאיטליה, זכתה ספיצ'קוב במדליית הכסף. לשיוט המדליות היא עלתה כשהיא מדורגת במקום השלישי ובשיוט המדליות היא סיימה במקום השלישי שהעלה אותה למקום השני בשקלול כל השיוטים. בכך, הייתה המדליסטית הישראלית הראשונה מאז 2014 באליפויות עולם בענף השיט. ב-22 באוקטובר, פחות מחודש לאחר זכייתה במדליה העולמית, הודיע איגוד השייט על פיטורו של מאמנה הצרפתי פייר לוקט, מאמן נבחרת הנשים הישראלית, לאחר שנודע שספיצ'קוב מצויה עימו בקשר רומנטי. אולם היא המשיכה להתאמן יחד עם לוקט בנפרד מנבחרת הנשים. באליפות אירופה 2020 שנערכה בוילמורה שבפורטוגל, זכתה ספיצ'קוב במדליית הכסף. ספיצ'קוב סיימה את השיוטים הראשונים בצמרת והגיעה לשיוט המדליות כאשר היא מדורגת במקום הרביעי הכללי. בשיוט המדליות המכריע היא סיימה במקום הראשון, אשר העניק לה את המקום השני הכללי בשקלול כל השיוטים. עם הישג זה, ספיצ'קוב הבטיחה מעשית את השתתפותה באולימפיאדת טוקיו 2020 כאשר גברה על פני שאר המתחרות הישראליות. באליפות העולם באותה השנה אשר נערכה בסורנטו שבאיטליה, סיימה ספיצ'קוב במקום השישי. באליפות העולם 2021 שנערכה בקדיס שבספרד, זכתה ספיצ'קוב בפעם השנייה בקריירה במדליית הכסף. את השיוטים הראשונים היא סיימה בצמרת ובשיוט השישי והתשיעי היא אף סיימה במקום הראשון. לקראת שיוט המדליות דורגה במקום השלישי הכללי, ואת שיוט המדליות סיימה במקום החמישי, שהספיק לה למקום השני בשקלול כל השיוטים. עוד באותה השנה זכתה בתחרות גראנד פרי פורטוגל, שנערכה בווילמורה. לקראת אולימפיאדת טוקיו היא החלה להתאמן תחת מאמן בריטי בשם אליוט קרנו. באולימפיאדת טוקיו 2020, ספיצ'קוב סיימה במקום השישי. לאחר תשעת השיוטים הראשונים בתחרות, ספיצ'קוב לא הצליחה להתברג בצמרת ולמרות שני ניצחונות בשיוטים ה-10 וה-12, היא עלתה לשיוט המדליות מהמקום השישי הכללי. בשיוט המדליות סיימה ספיצ'קוב במקום העשירי והאחרון ונותרה במקום השישי הכללי בשקלול כל השיוטים. לאחר אולימפיאדת טוקיו, הוחלף דגם גלשן הניל פרייד RS:X בדגם IQFOiL וספיצ'קוב תחילה התקשתה להתרגל לדגם החדש, כאשר באליפות אירופה הראשונה שלה בדגם זה היא סיימה במקום ה-41, אך תוך מספר חודשים הצליחה להסתגל לגלשן ובאליפות העולם 2022 שנערכה בברסט שבצרפת, סיימה במקום השישי. במהלך המחזור האולימפי לקראת אולימפיאדת פריז 2024, החלה להתאמן ספיצ'קוב תחת המאמן הקרואטי מארין סירניצביץ, בנפרד מהנבחרת הישראלית. בנובמבר 2022, לאחר כמעט שנתיים של הליכים משפטיים, פסק בית משפט השלום בתל אביב לטובת מאמנה לשעבר של ספיצ'קוב פייר לוקט ודחה את תביעתה של חברתה לנבחרת נוי דריהן, לפיה ספיצ'קוב קיבלה עדיפות על פניה. באליפות העולם 2023 שנערכה בהאג שבהולנד, זכתה ספיצ'קוב במדליית הכסף כשסיימה במקום השני בגמר. לאחר שיוטים מוצלחים בשלב המוקדמות, אותם סיימה במקום השלישי הכללי, היא עלתה ישירות לשלב חצי הגמר בו היא סיימה במקום השני, ועלתה לשיוט הגמר. בשיוט הגמר הכולל שלוש גולשות סיימה ספיצ'קוב במקום השני אחרי חברתה לנבחרת שחר טיבי שסיימה ראשונה ולפני אמה ווילסון הבריטית שסיימה שלישית. באליפות העולם 2024 שנערכה בלנסרוטה, האיים הקנריים, היא זכתה במדליית הארד כשסיימה אחרי שרון קנטור מישראל (זהב) ואמה וילסון מבריטניה (כסף). בתום 20 שיוטי מוקדמות היא סיימה במקום השלישי הכללי שהעלה אותה לשלב חצי הגמר. בחצי הגמר היא סיימה במקום השני ועלתה לגמר. את הגמר היא התחילה טוב ואף עברה ראשונה את המצוף השני, אך מיד לאחר מכן איבדה את ההובלה לקנטור ווילסון ולא הצליחה להדביק מהן את הפער עד קו הסיום. בתוך כך הפסידה ספיצ'קוב את הכרטיס לאולימפיאדת פריז לחברתה לנבחרת שרון קנטור. נמצאת בזוגיות עם מאמן הגלישה פייר לוקט, ומתגוררת עם בן זוגה בקברטון, עיירה בדרום מערב צרפת. קטי ספיצ'קוב, ברשת החברתית פייסבוק קטי ספיצ'קוב, ברשת החברתית אינסטגרם קטי ספיצ'קוב, באתר olympedia.org קטי ספיצ'קוב, באתר Sailing.org קטי ספיצ'קוב, באתר הוועד האולימפי בישראל קטי ספיצ'קוב באתר איגוד השיט הבינלאומי נועה בדש וספיר ליפקין, על קו הזינוק: "למדתי לשאוף לטוב ביותר", באתר פרוגי, 13 באפריל 2017 איתמר קציר, "אני עושה את זה בשביל עצמי": הילדה מאילת שהפכה לסגנית אלופת העולם בגלישה לא תעצור שם, באתר הארץ, 16 באוקטובר 2019 דנה ספקטור, אהבה אסורה, באתר "ידיעות אחרונות", 29 באפריל 2020 תחיה ברק, גולשת הרוח קטי ספיצ'קוב: "פייר ואני עדיין יחד, אז כנראה שהבלגן היה שווה", באתר ynet, 11 ביולי 2022 תחיה ברק, גולשת הרוח קטי ספיצ'קוב: "פייר ואני עדיין יחד, אז כנראה שהבלגן היה שווה", באתר ynet, 11 ביולי 2022 איתמר קציר, "אני מייצגת את המדינה, אבל בראש ובראשונה אני עושה את מה שטוב לי", באתר הארץ, 16 באוקטובר 2019 אורן אהרוני, הולכת עם הרוח: הפריצה של קטי ספיצ'קוב, באתר ynet, 29 בספטמבר 2019 אלופי העולם לנוער בגלישה, נבדק ב-2019-09-28 גלישה: 5 מדליות לישראל באליפות העולם לנוער, באתר ynet, 26 ביולי 2014 אורן קורנפלד‏, שייט: יואב כהן וקטי ספיצ'קוב הוכתרו לאלופי העולם לנוער, באתר וואלה, 31 באוקטובר 2015 עומר וספיצ'קוב אלופי העולם לנוער ב-RSX, באתר ONE‏, 26 בנובמבר 2016 ועכשיו - כסף לספיצ’קוב באליפות העולם - ערב ערב באילת, באתר www.ereverev.co.il (באנגלית) מירב לוי דיאמנט, קטי ספיצ'קוב - אלופת ישראל לנוער בגלשני ניל פרייד, באתר ערב ערב באילת, 27 באפריל 2016 מערכת ישראל ספורט,אליפות אירופה ב-RSX: קטי ספיצ'קוב סיימה במקום הרביעי באתר ישראל ספורט, 13 במאי 2017 מערכת וואלה! ספורט‏, שייט: קטי ספיצ'קוב סיימה במקום החמישי בתחרות הקדם אולימפית ביפן, באתר וואלה, 15 בספטמבר 2018 אורן אהרוני, גלשני רוח: ספיצ'קוב סיימה חמישית באליפות אירופה, באתר ynet, 13 באפריל 2019 מערכת וואלה! ספורט‏, קטי ספיצ'קוב זכתה בארד בתחרות הקדם אולימפית: "גם לפני כן האמנתי שאפשר לזכות במדליה אולימפית", באתר וואלה, 21 באוגוסט 2019 אורן אהרוני, אליפות העולם בגלישה: קטי ספיצ'קוב קרובה למדליה, באתר ynet, 27 בספטמבר 2019 שירי אלג'ם, ‏קטי ספיצ'קוב סגנית אלופת העולם ב-RSX, באתר ערוץ הספורט, 29 בספטמבר 2019 אסי ממן, ‏קטי ספיצ’קוב תתאמן בנפרד עם פייר לוקט, באתר ONE‏, 7 בנובמבר 2019 בן גולדפריינד בן מיטלמן, ‏יואב כהן אלוף אירופה בשייט, מדליות כסף לצוברי וספיצ'קוב, באתר ‏מאקו‏, 28 בנובמבר 2020 איתמר קציר, קטי ספיצ'קוב סגנית אלופת העולם בגלישה; דרמה במאבק הגברים על הכרטיס לטוקיו, באתר הארץ, 27 באפריל 2021 כיוונה ליותר: קטי ספיצ'קוב סיימה שישית בטוקיו, באתר ישראל היום, 31 ביולי 2021 אסי ממן, ‏התביעה של נוי דריהן נגד פייר לוקט נדחתה, באתר ONE‏, 14 בנובמבר 2022 ליאור ברטל, ‏שחר טיבי אלופת העולם בשייט בדגם IQ פויל, מדליית כסף לקטי ספיצ'קוב, באתר דבר העובדים בארץ ישראל, 19 באוגוסט 2023 עידו רקובסקי, "שרון קנטור זכתה באליפות העולם בגלישת רוח, קטי ספיצ'קוב סיימה שלישית", באתר הארץ, 3 בפברואר 2024